**PÁLYÁZATI KIÍRÁS**

**AZ INGATLANRA VONATKOZÓ INFORMÁCIÓK**

Az ingatlan adatai: 2740 Abony, Károly Róbert utca (helyrajzi szám: 2754)

Alapterület összesen: 3416 m2

Művelési ág: kivett beépítetlen terület

Az önkormányzat vagyonáról és a vagyongazdálkodás szabályairól szóló 12/2017. (VII.03.) számú rendelet szerint az ingatlan besorolása: forgalomképes üzleti vagyon.

Az ingatlan Abony Város Helyi Építési Szabályzata szerint a város Lf-2 megnevezésű övezetében, a települést átszelő 4-es számú főúttól Északra található a település periférikus részén. Környezetében kertes lakóépületek, beépítetlen területek találhatók. Az ingatlanon épület és közműellátottság nincs.

**PÁLYÁZATRA VONATKOZÓ ELŐÍRÁSOK:**

**A pályázat hivatalos nyelve:** Magyar

**A pályázat típusa:** nyilvános, egyfordulós

**Bérbeadás célja:**

Az Önkormányzat mezőgazdasági hasznosítás céljára kívánja bérbe adni az ingatlant, azzal a feltétellel, hogy a bérlő köteles azt rendben tartani, és a növényvédelmi előírások betartásával állagmegóvásáról gondoskodni, a termelőtevékenység folytatása alatt.

**A bérleti idő:**

A bérleti szerződés *határozott (5 év*) időre szól. A felmondásra a Polgári Törvénykönyvről szóló 2013. évi V. törvény vonatkozó rendelkezései, illetve szerződéses kötelezettségek megszegése esetén azonnali hatályú rendkívüli felmondás szabályai vonatkoznak.

**A bérleti díj:**

Az éves bérleti díjra a pályázónak kell ajánlatot tenni.

**A bérleti díj minimum, melynél kevesebb a pályázatban nem jelölhető meg:**

* **bruttó 16.700,- Ft/év**

A bérleti díj minden év január 1-től az előző évi, KSH által közzétett infláció mértékével nő.

**Pályázati biztosíték:**

**Pályázni csak bruttó 16.700,- Ft, azaz bruttó tizenhatezer-hétszáz forint** **ajánlati biztosíték megfizetésével lehet**. Az ajánlati biztosítékot Abony Város Önkormányzata **ERSTE Bank Hungary Zrt.** pénzintézetnél vezetett, **11600006-00000000-32793538** számú költségvetési elszámolási számlája javára kell megfizetni.

**A pályázat érvényességének feltétele a pályázati biztosíték befizetése és a befizetés igazolásának becsatolása a pályázati adatlap mellékleteként.**

**A pályázati biztosíték teljesítésének elmaradása, továbbá a pályázati biztosíték igazolásának hiánya nem pótolható hiányosság és az a pályázat érvénytelenségét eredményezi.**

A pályázati biztosíték visszajár a szerződés bármely okból történő megszűnése esetén, amennyiben a bérleti szerződésben foglaltak szerint annak felhasználására nem került sor. A pályázati biztosíték összege az éves díj mértékébe beszámításra kerül. A pályázati biztosíték összege nem jár vissza, ha a pályázó az ajánlati kötöttség alatt pályázatát visszavonja, vagy a szerződés megkötése neki felróható, vagy az ő érdekkörében felmerült más okból hiúsult meg.

**A pályázatnak a következőket kell tartalmaznia:**

* a pályázó adatait a kiírás mellékletét képező pályázati adatlap szerint,
* pályázó által folytatni kívánt tevékenység megjelölését (pl. növénytermesztés),
* a pályázó által megajánlott bérleti díj összegét,
* a pályázó nyilatkozatát, hogy az ingatlan állapotát, elhelyezkedését megismerte,
* a pályázó nyilatkozatát a pályázati felhívásban, kiírásban foglalt feltételek megismerésére, elfogadására és teljesítésére vonatkozóan,
* a pályázó kiírás mellékletében szereplő szerződés-tervezet elfogadására vonatkozó nyilatkozatát.

**Alternatív ajánlat nem tehető.**

**Ajánlati kötöttség:** az ajánlattevő ajánlatához az ajánlat benyújtásától a nyertessel való szerződéskötésig, vagy az eljárás eredménytelenné nyilvánításáig kötve van.

**A pályázat keretében eredetiben csatolni kell:** **a fenti adatokat és nyilatkozatokat tartalmazó, e Pályázati kiírás mellékletét képező, aláírt Pályázati adatlapot és a pályázati biztosíték befizetésének igazolását.**

**A pályázat benyújtásának módja:**

A pályázók ajánlataikat zártan, cégjelzés nélküli borítékban minden oldalon eredeti aláírással, 1 példányban nyújthatják be a pályázatok beadására nyitva álló határidőig, személyesen vagy meghatalmazottjuk útján.

A borítékon kérjük feltüntetni: **„Abony, belterület 2754 helyrajzi számú ingatlan bérlése”**

A határidőn túl benyújtott pályázat nem kerül elbírálásra.

**A pályázati felhívásban, kiírásban közölt feltételek nem teljesítése, vagy nem megfelelő teljesítése, valamint az ajánlattevőnek a pályázat tisztaságához fűződő vagy a többi pályázó érdekeit súlyosan sértő cselekménye a pályázat érvénytelenségét vonja maga után.**

**Elbírálás szempontja:**

A rangsoroláskor alkalmazott értékelési szempont:

* **A megajánlott éves bérleti díj összege.**

Az ajánlatok elbírálása során azonos árajánlat, vagy azonos módon előnyös pályázatok esetén, a Polgármester döntése alapján a pályázók között külön szabályzatban meghatározottak szerint meghívásos liciteljárást kell lefolytatni.

**Az ajánlatok felbontásának**

**Helye:** Abonyi Polgármesteri Hivatal (2740 Abony, Kossuth tér 1.) I. emelet, Díszterem

**Időpontja:** 2022. december 13. (kedd) 1300 óra

**Módja:** nyilvános

**Az eredményhirdetés** *(hiánypótlási időtartammal együtt)***:**

**Helye:** Abonyi Polgármesteri Hivatal (2740 Abony, Kossuth tér 1.) I. emelet, Díszterem

**Időpontja:** 2022. december 19. (hétfő) 900 óra

Az elbírálás eredményéről a pályázók az eredményhirdetést követő 8 napon belül írásbeli értesítést kapnak.

A pályázat nyertese az eredményhirdetéstől számított 30 napon belül köteles a bérleti szerződést megkötni.

**Elbírálásra jogosult:** Abony Város Önkormányzatának Polgármestere

**Hiánypótlás:**

A pályázat hiányosságának észlelése esetén a pályázó felszólítást kap 3 munkanapos határidő kitűzésével a hiányosságok pótlására. Amennyiben a pályázó nem pótolta a hiányosságokat, vagy azoknak nem a hiánypótlási felhívásban meghatározott módon tett eleget a megjelölt határidőben, a pályázatot érvénytelennek kell tekinteni.

A hiánypótlási határidő nem hosszabbítható meg, elmulasztása esetén nincs helye igazolásnak.

A hiánypótlás nem vonatkozhat az elbírálás szempontjára, azaz a megajánlott bérleti díj összegére.

**Jelen pályázati felhívás Abony Város Önkormányzata Vagyongazdálkodási Pályázati Szabályzata előírásai alapján történik. Ajánlata benyújtásával ajánlattevő a pályázati szabályzat rendelkezéseit magára nézve kötelezőnek ismeri el.**

**A Szabályzat megtekinthető az ajánlat benyújtásának helyén, valamint Abony város hivatalos honlapján (**[**www.abony.hu/ Önkormányzat / Képviselő-testület/ Rendeletek/ Egységes**](http://www.abony.hu/%20Önkormányzat%20/%20Képviselő-testület/%20Rendeletek/%20Egységes) **szerkezetbe foglalt rendeletek).**

További felvilágosítást az Abonyi Polgármesteri Hivatal Településfejlesztési Osztályán, az 53/360-135-ös telefonszámon lehet kérni.

**A pályázati kiírás mellékletei:**

* Pályázati adatlap
* Térképvázlat
* Bérleti szerződés-tervezet, mely a pályázatok elbírálásakor az ajánlat ismeretében a hatályos jogszabályok alapján kerül véglegesítésre
* GDPR-nyilatkozat

**Abony, 2022. november 24.**

**Abony Város Önkormányzat**

**polgármestere**